Òta Oyerebet Awaji Jisọs ìtumu ibe ke, me mgbọ Gwun̄ Ebilene (òrere ọmọ) mônube me ujamgbugbo kan̄, ọmọ melek otutuuk ebi osat kan̄, ke môsiki ikweek me inyọn̄ ogboon̄ ubọọn̄ kan̄ eyi ujamgbugbo eyi emen inyọn̄.
Mgbọ ya, mêtitiin̄ otutuuk ebi ido geelek eyi linyọn̄ keyi me isi kan̄. Ọmọ mônikiche ema isun̄ irek iba, kubọk ogwu òkpukpo anam okiche arọọn̄ isan̄a me lek ebot, mè isun̄ arọọn̄ me agan̄ ulom kan̄, mè isun̄ ebot me agan̄ ujit kan̄.
Mgbọ ya, Ogwu Ubọọn̄ ya mônitumu inyi ebi ìkup me agan̄ ulom kan̄ ibe, ‘Ìna, enyi ebi Nte n̄a ogbanabe, ìniraka ìnin̄ ama ubọọn̄ eyi Awaji onen̄ebe isun̄ iban enyi karake îrombe linyọn̄.
Mije, mgbọ nkupbe me uraafiọọn̄, enyi mînyi emi inorie. Mgbọ ebek orakbe emi, enyi mînyi emi mudim. Mgbọ nrebe ogwu ichen, enyi mîgwen emi itap me uwu kinyi.
Mgbọ nkupbe njak, enyi mînyi emi ekwut ǹkwun. Mgbọ lek n̄a ikanyege, enyi mîkpọ emi chieen̄ me lek. Mgbọ nkupbe me mkpọn, enyi mîkije inikpọ emi.’
Ebi ata irọrọ cha mênikido Okaan̄-ene ibe mè ìre mgbọ owa ke ema emun̄ ogwu me ijo irek cha mè initap ubọk inyi ogwu.

Ogwu Ubọọn̄ ya mônifọọk ema ibe, ‘Me atikọ, ǹkitumu inyi enyi ibe, inu geelek enyi erọbe inyi ene ge me lek ebi ngwan̄ n̄a chi, òrere ogwu irek kan̄ osikibe ichit, îre emi ke enyi erọ inyi.’
Ogwu Ubọọn̄ ya mônenitumu inyi ebi ìkup me agan̄ ujit kan̄ cha ibe, ‘Ìje ìnan̄a emi me isi, enyi ebi Awaji ochobe ataak inyi! Ìje ìsi ìnin̄ emen ukan̄ eyi òkisak ire mgbọ geelek, eyi esọkbe iban Yọk mè ebi osat kan̄.
Mije, uraafiọọn̄ îtaka emi, enyi kpenyi emi inorie ǹrie. Ebek îrak emi, enyi kpenyi emi mudim ǹnwọ ǹsiki ebek. Emi nnu ichen, enyi kpegwen emi itap me uwu kinyi. Emi nkup njak, enyi kpenyi emi ekwut ǹkwun. Emi mfiak orukan̄, enyi kpekpọ emi chieen̄ me lek. Emi nkup me mkpọn, enyi kpeje inikpọ emi.’
Ebibi mênenido ọmọ ibe, ‘Okaan̄-ene ìre mgbọ owa ke eji emun̄ uraafiọọn̄ okitaka owu, mè imun̄ ebek orakbe owu, mè imun̄ owu kubọk ogwu ichen, mè imun̄ owu okupbe njak, mè imun̄ ibe lek kwun̄ ìkanye, mè imun̄ owu me mkpọn, mè ijit itatap ubọk inyi owu?’

Ogwu Ubọọn̄ ya mônenifọọk ema ibe, ‘Me atikọ, eyi enyi ejitbe irọrọ inu chi inyi ene ge me lek ebi ngwan̄ n̄a chi, òrere ogwu irek kan̄ osikibe ichit, îre emi ke enyi ejit irọrọ inyi.’
Ebi ijo ife cha mênenije inan̄a isi inin̄ me osusut eyi mgbọ ikakaan̄ge itata.

Ire, ebi ata irọrọ cha mênenisi inin̄ me ugwem ikakaan̄ge itata.”